PMIndiaData/PMIndiaSum huggingface dataset:
ઉત્તર પૂર્વમાં કેન્સરની સારવાર માટેની સુવિધામાં વધારો થશે

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે નીચેની બાબતોને મંજૂરી આપી છેઃ (i) ગુવાહાટીમાં પરમાણુ ઊર્જા વિભાગ દ્વારા સંચાલિત ડો. બી બોરૂહ કેન્સર ઇન્સ્ટિટ્યૂટને ટાટા મેમોરિયલ સેન્ટરના વહીવટી નિયંત્રણ હેઠળ લાવવી. ટાટા મેમોરિયલ સેન્ટર પરમાણુ ઊર્જા વિભાગની સહાયતા સાથે સંચાલિત સંસ્થા છે; (ii) મેડિકલ, પેરામેડિકલ અને સપોર્ટ પોઝિશનમાં 166 પદો પર વધુ કર્મચારીઓની નિમણૂક કરવી. દેશમાં કેન્સરના દર્દીઓની સંખ્યા વધી રહી છે, પણ તેની સામે કેન્સરની સારવાર કરવાની સુવિધાઓ મર્યાદિત છે. એટલે ઉત્તર પૂર્વના રાજ્યોમાં પર્યાપ્ત હોસ્પિટલ સપોર્ટની જરૂરને ધ્યાનમાં રાખીને વધુ સંશોધન હાથ ધરવા આ નિર્ણય લેવાયો છે. સંસ્થાને મજબૂત કરવા નોન-રિકરિંગ ખર્ચ અંદાજે રૂ. 150 કરોડ છે અને વાર્ષિક રિકરિંગ ખર્ચ અંદાજે રૂ. 45થી રૂ. 50 કરોડ છે. પૃષ્ઠભૂમિ: બોરૂહ કેન્સર ઇન્સ્ટિટ્યૂટની સ્થાપના વર્ષ 1974માં ગુવાહાટીમાં થઈ હતી. તેની સ્થાપનાનો ઉદ્દેશ અને હેતુ સ્વૈચ્છિક સંસ્થા દ્વારા ભારતના ઉત્તર પૂર્વ વિસ્તારમાં કેન્સરનું નિદાન, તેની સારવાર અને તેનું સંશોધન કરવાનો હતો. આસામ સરકારે વર્ષ 1986માં આ સંસ્થાની તમામ મિલકતોનો કબજો લીધો હતો અને તેના સંચાલનની જવાબદારી લીધી હતી. સંસ્થાના વ્યવસ્થાપન માટે રાજ્ય સરકારે પરમાણુ ઊર્જા વિભાગ અને ઉત્તર પૂર્વ પરિષદ સાથે ત્રિપક્ષીય સમજૂતી કરી હતી. અત્યારે સંસ્થામાં 8 બેડ ધરાવતા આઇસીયુ વિભાગ સાથે કુલ 209 બેડ ધરાવતી હોસ્પિટલ કાર્યરત છે. પરમાણુ ઊર્જા વિભાગ (ડીએઇ) હેઠળ ટાટા મેમોરિયલ હોસ્પિટલ કેન્સરના સંશોધન અને તેની સારવારના ક્ષેત્રમાં અગ્રણી સંશોધન સંસ્થા છે. ડીએઇના નેજા હેઠળ ટીએમસી વર્ષ 1989થી સંસ્થાને નાણાકીય અને ટેકનિકલ સહાય કરે છે. આસામના મુખ્યમંત્રીએ ઓક્ટોબર, 2013માં દરખાસ્ત રજૂ કરી હતી કે ઉત્તર પૂર્વના તમામ રાજ્યો માટે કેન્સરની સારવાર, તેના શિક્ષણ અને સંશોધન માટે ઉત્કૃષ્ટતાના કેન્દ્ર તરીકે આ સંસ્થાને વિકસાવવા ડીએઇએ તેનું સંચાલન પોતાના હસ્તગત લઈ લેવું જોઈએ.
પ્રધાનમંત્રીએ કેવીઆઈસીના વિશ્વના સૌથી વિશાળ ખાદીના રાષ્ટ્રીય ધ્વજની પ્રશંસા કરી

પ્રધાનમંત્રી શ્રી નરેન્દ્ર મોદીએ મહાત્મા ગાંધીને શ્રદ્ધાંજલિ તરીકે લેહ, લડાખમાં પ્રદર્શિત દુનિયાના સૌથી વિશાળ ખાદીના રાષ્ટ્રીય ધ્વજ (225 ફૂટની ઊંચાઈ અને 150 ફૂટની પહોળાઈ પર)ની ખાદી ગ્રામોદ્યોગ આયોગની પહેલ માટે પ્રશંસા કરી છે. પ્રધાનમંત્રીએ ટ્વીટ કર્યુઃ “આ સન્માનિત બાપુને એક અનોખી શ્રદ્ધાંજલિ છે, જેમનું ખાદી પ્રત્યેનું ઝનૂન વ્યાપક રીતે જાણીતું હતું. આ તહેવારની મોસમમાં, ખાદી અને હસ્તશિલ્પ ઉત્પાદનોને પોતાના જીવનનો હિસ્સો બનાવવા માટે વિચારો અને આત્મનિર્ભર ભારત બનાવવાના સંકલ્પને મજબૂત કરો.”
પ્રધાનમંત્રીએ દેશવાસીઓને દેશની વિવિધતામાં એકતાનો ઉત્સવ ઉજવવા માટે આહ્વાન કર્યું

પ્રધાનમંત્રી નરેન્દ્ર મોદીએ આજે ભારતની એવી સમૃદ્ધ વિવિધતા અને હજારો વર્ષો જુની જીવનશૈલીની પ્રશંસા કરી હતી, જે દેશની એકતા જાળવવામાં અને આપણને એકજૂથ રહેવામાં કોઇપણ સમસ્યાઓને ઉકેલવામાં મદદરૂપ થઇ શકે છે. કેવડિયા ખાતે આજે સરદાર વલ્લભભાઇ પટેલની જન્મ જંયતી નિમિત્તે રાષ્ટ્રીય એકતા દિવસની ઉજવણીના પ્રસંગે ઉપસ્થિત જનમેદનીને પ્રધાનમંત્રી સંબોધિત કરી રહ્યાં હતા. તેમણે કહ્યું કે, “આપણી વિવિધતામાં એકતાનું આપણને ગૌરવ છે. આપણે તેમાંથી આપણું સન્માન અને ઓળખ મેળવીએ છીએ.” “આપણે આપણી વિવિધતામાં એકતાની ઉજવણી કરીએ. આપણે આપણી વિવિધતામાં કોઇપણ વિરોધાભાસ શોધવાના બદલે, તેમાં આપણી એકતાનો મજબૂત તાતણો શોધીએ.” તેમણે કહ્યું કે, “વિવિધતાની ઉજવણી, વિવિધતાનો ઉત્સવ વાસ્તવમાં આપણા દિલમાં રહેલા એકતાના તારને સ્પર્શે છે.” “આપણે જ્યારે આપણા જીવનમાં રહેલી વિવિધ રીતભાતો, પરંપરાઓને આદર આપીએ તો પછી આપણને સૌહાર્દનો અનુભવ થશે અને તેનાથી ભાઇચારો આવશે, તેથી જ દરેક ક્ષણે આપણે આપણા આ રાષ્ટ્ર નિર્માણ માટે આપણી વિવિધતાની ઉજવણી કરવાની છે.” તેમણે કહ્યું કે, “આ વિવિધતા ભારતની એક એવી શક્તિ છે, જે સમગ્ર દુનિયામાં બીજે ક્યાંય મળી શકતી નથી. શકંરાચાર્યએ દક્ષિણ ભારતમાંથી આવીને ઉત્તર ભારતમાં મઠોની સ્થાપના કરી અને બંગાળમાંથી આવેલા સ્વામી વિવેકાનંદે દક્ષિણના કન્યાકુમારીમાં જ્ઞાન મેળવ્યું.” “પટણામાં જન્મેલા ગુરુ ગોવિંદ સિંહે પંજાબમાં ખાલસા પંથની સ્થાપના કરી છે અને રામેશ્વરમમાં જન્મેલા એ.પી.જે. અબ્દુલ કલામે દિલ્હીમાં દેશનો સર્વોચ્ચ હોદ્દો સંભાળ્યો છે.” ભારતના બંધારણના પ્રારંભમાં આવતા શબ્દો “આપણે ભારતવાસીઓ (
મંત્રીમંડળે કૌશલ્ય વિકાસ, વ્યાવસાયિક શિક્ષણ અને તાલીમમાં સહયોગ પર બ્રિટન અને ઉત્તર આયર્લેન્ડ સાથે થયેલા સમજૂતી કરાર (એમઓયુ)ને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રિય મંત્રીમંડળે કૌશલ્ય વિકાસ, વ્યાવસાયિક શિક્ષણ અને તાલીમમાં સહયોગ પર બ્રિટન અને ઉત્તર આયર્લેન્ડની સાથે સમજૂતી કરાર (એમઓયુ) પર થયેલા હસ્તાક્ષરને મંજૂરી આપી હતી. આ સમજૂતીકરાર (એમઓયુ)થી વ્યાવસાયિક શિક્ષણ અને તાલીમ તથા કૌશલ્ય વિકાસનાં ક્ષેત્રમાં બંને દેશો વચ્ચે દ્વિપક્ષીય સહયોગને ગાઢ બનાવવાનો માર્ગ પ્રશસ્ત થશે. વિદેશી દેશો સાથે સહયોગ કરવાથી ભારતીય કૌશલ્ય ઇકો-સિસ્ટમ મજબૂત બનાવવામાં મદદ મળશે અને તેનાથી રોજગારની શ્રેષ્ઠ સંભાવનાઓ માટે યુવાનોને કુશળ બનાવી શકાશે. આ સમજૂતી કરાર ભારત અને બ્રિટનની ઔદ્યોગિક અને તાલીમ સંસ્થાઓ વચ્ચે નૂતન ભાગીદારી માટે રૂપરેખા તૈયાર કરશે તથા ભારતમાં કૌશલ્ય તાલીમ પ્રયાસો વધારવામાં સહાયતા કરશે. એમઓયુ લાગુ કરવા સાથે સંબંધિત પરિયોજનાને ભંડોળનું સ્વરૂપે બંને પક્ષો દ્વારા પારસ્પરિક સહમતિ અલગ સમજૂતીમાં આપવામાં આવશે. પૃષ્ઠભૂમિ ભારત અને બ્રિટન માટે કૌશલ્ય વિકાસ રાષ્ટ્રીય પ્રાથમિકતા છે તથા દ્વિપક્ષીય ભાગીદારીનો મહત્ત્વપૂર્ણ ભાગ છે. બંને દેશોનાં પ્રધાનમંત્રીઓએ નવેમ્બર, 2016માં સહયોગની પ્રાથમિકતા ધરાવતા એક ક્ષેત્ર સ્વરૂપે કૌશલ્ય વિકાસ અને ઉદ્યોગસાહસિકતાને સ્વીકૃતિ આપી હતી.
પ્રધાનમંત્રીએ રાષ્ટ્રપતિ શ્રી પ્રણવ મુખર્જીને જન્મદીને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ રાષ્ટ્રપતિ શ્રી પ્રણવ મુખર્જીને જન્મદીને શુભેચ્છા પાઠવી હતી અને તેમને લાંબા અને સ્વસ્થ જીવન માટે શુભકામના પાઠવી હતી. પ્રધાનમંત્રીએ કહ્યું હતું કે, રાષ્ટ્રપતિજીને શુભકામનાઓ. તેમના બહોળા અનુભવ અને દીર્ધદ્રષ્ટીનો રાષ્ટ્રને બહુ મોટો લાભ થયો છે. હું તેમના લાંબા અને સ્વસ્થ જીવનની પ્રાર્થના કરું છું. પ્રણવદાએ તમામ બાબતો કરતા હંમેશા દેશના હિતને પ્રાધન્ય આપ્યું છે. સારા અભ્યાસુ અને જ્ઞાની એવા રાષ્ટ્રપતિ મળવા બદલ અમે ગર્વ અનુભવીએ છીએ.
મંત્રીમંડળે હરિયાણાનાં ગુરૂગ્રામમાં ભારતીય રક્ષા યુનિવર્સીટી નજીક બસ અડ્ડાની સ્થાપના કરવાની મંજુરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મંત્રીમંડળે ગુરૂગ્રામ, હરિયાણામાં ભારતીય રક્ષા યુનિવર્સીટી નજીક એક બસ અડ્ડાની સ્થાપના કરવા માટે એનએચએઆઈ સાથે ઓવરલેપ થતી 03 મારલા જમીનને બિનસુચિત કરવાની મંજુરી આપી હતી. મંત્રીમંડળે હરિયાણા સરકાર દ્વારા 03 મારલા જમીનની બિનસુચિત કરવા અંગે સંરક્ષણ મંત્રાલયને રૂપિયા 1,82,719નું રીફંડ કે જે 2011માં જમીન હસ્તગત કરવાના સમયે હરિયાણા સરકારને ચુકવવામાં આવ્યું હતું તેને પણ આપવાની મંજુરી આપી દીધી હતી. પૃષ્ઠભૂમિ: હરિયાણાના ગુરૂગ્રામ જીલ્લામાં બીનોલા અને બિલાસપુર ખાતે ભારતીય રક્ષા યુનિવર્સીટીની સ્થાપનાં થઇ રહી છે. આ યુનિવર્સીટી જયપુર તરફનાં રસ્તે દિલ્હી – જયપુર ધોરીમાર્ગ પર રાષ્ટ્રીય સુરક્ષા દળના મુખ્યાલયથી અંદાજે 11 કિલોમીટરનાં અંતરે સ્થાપિત થશે. આ યુનિવર્સિટી રાષ્ટ્રીય સુરક્ષાનો અભ્યાસ, રક્ષા વ્યવસ્થાપન અને સંરક્ષણ ટેકનોલોજીમાં ઉચ્ચ અભ્યાસનો પ્રચાર કરશે તેમજ રાષ્ટ્રીય સુરક્ષાનાં આંતરિક અને બાહ્ય એમ બંને પાસાઓ પર નીતિઓ આધારિત સંશોધનને પ્રોત્સાહન આપશે. તે માત્ર ત્રણ સુરક્ષા દળો સાથે જ નહીં પરંતુ વિદેશનાં મિત્ર રાષ્ટ્રોનાં પેરા મીલીટરી ફોર્સીસ, ઈન્ટેલીજન્સ સર્વિસ, ડીપ્લોમેટ, શિક્ષણવિદો, વ્યુહાત્મક આયોજનકર્તાઓ, યુનિવર્સીટીનાં વિદ્યાર્થીઓ અને અધિકારીઓ સાથે પણ સમન્વય અને ચર્ચા વિચારણાને પ્રોત્સાહન આપશે. 03 મારલા જમીન એનએચએઆઈ સાથે ઓવરલેપ થતી હતી, જેની માલિકી સંરક્ષણ મંત્રાલય અને એનએચએઆઈ બન્નેની સંયુક્ત હતી. વ્યાપક દ્રષ્ટીએ જોતા જન હિતમાં ભારતીય રક્ષા યુનિવર્સીટીએ દિલ્હી જયપુર ધોરીમાર્ગ પર ભારે ટ્રાફિકને હળવો કરવા માટે એનએચ-8ની સમાંતરે બસ અડ્ડાની સ્થાપના કરવાનો પ્રસ્તાવ મુક્યો હતો. 03 મારલાની જમીન મુસાફરોની અવર-જવર, અનુકુળતા અને સુરક્ષા માટે બસ અડ્ડાની સ્થાપના કરવા માટે એનએચએઆઈ દ્વારા હસ્તગત કરવામાં આવી છે, જેનાથી ગુરૂગ્રામ-દિલ્હીનાં જોડાણમાં મહત્વનો સુધારો થશે. ભારતીય રક્ષા યુનિવર્સિટીનાં મુલાકાતીઓની અંતિમ સંખ્યા અંદાજીત 12000થી 15000 ગણવામાં આવી છે, જેમાં વિદ્યાર્થીઓ, શૈક્ષણિક/બિનશૈક્ષણિક કર્મચારીઓ અને તેમનાં કુટુંબનાં સભ્યો તેમજ સ્થાનિક નિવાસીઓનો સમાવેશ થાય છે.
પ્રધાનમંત્રીએ વિશ્વ કવિતા દિવસ પર કવિઓને અભિનંદન આપ્યા

પ્રધાનમંત્રી શ્રી નરેન્દ્ર મોદીએ વિશ્વ કવિતા દિવસ પર તમામ કવિઓને શુભેચ્છા પાઠવી હતી. પ્રધાનમંત્રીએ કહ્યું હતું કે, “વિશ્વ કવિતા દિવસ પર હું તમામ કવિઓ, યુવા કવિઓ અને સ્થાપિત કવિઓને અભિવ્યક્તિના આ શ્રેષ્ઠ માધ્યમને લોકપ્રિય બનાવવાના તેમના પ્રયાસો બદલ અભિનંદન આપું છું. કવિતા મૌખિક પરંપરાનું હાર્દ છે, દુનિયાના અનેક લોકોને લાગણી વ્યક્ત કરવા માધ્યમ આપે છે અને તેમની અંદર રહેલી સુંદર રચનાત્મકતાને બહાર લાવે છે.”
પ્રધાનમંત્રીએ કાશ્મીરમાં હિમપ્રપાતમાં જવાનોના મોત પર દુઃખ વ્યક્ત કર્યું

પ્રધાનમંત્રી શ્રી નરેન્દ્ર મોદીએ કાશ્મીરમાં હિમપ્રપાતમાં જવાનોના મોત પર દુઃખ વ્યક્ત કર્યું હતું. પ્રધાનમંત્રીએ કહ્યું હતું કે, “કાશ્મીરમાં હિમપ્રપાતમાં વીર જવાનોના મોતથી ખૂબજ વ્યથિત છું. મેં સત્તાવાળાઓને ઝડપી શોધ અને બચાવકાર્ય માટે નિર્દેશ આપ્યા છે.”
કેબિનેટે એરપોર્ટ ઓથોરીટી ઓફ ઇન્ડિયાની 11.35 એકર જમીનને વિસ્તરણ અને વિકાસના હેતુસર જય પ્રકાશ નારાયણ ઇન્ટરનેશનલ એરપોર્ટ, પટના ખાતે આવેલી બિહાર સરકારની તેટલી જ જમીન સાથે બદલવાની મંજૂરી આપી

પ્રધાનમંત્રીશ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે એરપોર્ટ ઓથોરીટી ઓફ ઇન્ડિયાની અનીસાબાદમાં આવેલી 11.35 એકર જમીનના બદલામાં તેટલી જ જમીન એએઆઈને બદલી આપવાની મંજૂરી આપી દીધી છે. પટના એરપોર્ટ પર આવેલી પ્રસ્તાવિત જમીનનો ઉપયોગ એરપોર્ટના વિસ્તરણ અને અન્ય સંલગ્ન બાંધકામ સહીત નવી ટર્મિનલ ઈમારતના નિર્માણ માટે કરવામાં આવશે. જમીનની આ હેરફેર માટે રાજ્ય સરકારે પણ પોતાની સૈદ્ધાંતિક મંજૂરી આપી દીધી છે. નવી ટર્મિનલ ઈમારતની ક્ષમતા વાર્ષિક ૩ મિલિયન મુસાફરોની હશે કે જે માત્ર એરપોર્ટની ક્ષમતા જ નહીં વધારે પરંતુ સામાન્ય નાગરિકોની સુવિધામાં પણ વૃદ્ધિ કરશે. પશ્ચાદભૂમિકા: પટના એરપોર્ટમાં આવેલી વર્તમાન ઈમારતનું વાર્ષિક 0.5 મિલિયન મુસાફરોની ક્ષમતા સાથે નિર્માણ કરવામાં આવ્યું હતું જેની સામે આશરે 1.5 મિલિયન મુસાફરો પ્રતિ વર્ષ તેનો ઉપયોગ હાલ કરી રહ્યા છે. તેના કારણે ટર્મિનલમાં સખત ભીડ જામેલી રહે છે.
પ્રધાનમંત્રીએ સરદાર પટેલને તેમની પુણ્યતિથિ પર શ્રદ્ધાંજલિ આપી

પ્રધાનમંત્રી શ્રી નરેન્દ્ર મોદીએ સરદાર પટેલને તેમની પુણ્યતિથિ પર શ્રદ્ધાંજલિ અર્પણ કરી છે અને ભારતમાં તેમના શાશ્વત યોગદાનને યાદ કર્યું છે. એક ટ્વીટમાં, પ્રધાનમંત્રીએ કહ્યું; "હું સરદાર પટેલને તેમની પુણ્યતિથિ પર શ્રદ્ધાંજલિ આપું છું અને ભારતમાં તેમના શાશ્વત યોગદાનને, ખાસ કરીને આપણા રાષ્ટ્રને એક કરવા અને સર્વાંગી વિકાસને વેગ આપવા માટે યાદ કરું છું."
મંત્રીમંડળે વૈકલ્પિક ચિકિત્સાના ક્ષેત્રમાં ભારત અને જર્મની વચ્ચે ઇરાદાના સંયુક્ત જાહેરનામાને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં આયોજિત કેન્દ્રીય મંત્રીમંડળની બેઠકમાં વૈકલ્પિક ચિકિત્સાના ક્ષેત્રમાં સહકાર સાથે સંબંધિત ભારત અને જર્મની વચ્ચે ઇરાદાના સંયુક્ત જાહેરનામા (જેડીઆઇ)ને મંજૂરી આપી છે. જેડીઆઈ પરંપરાગત/વૈકલ્પિક ચિકિત્સાના ક્ષેત્રોમાં બંને દેશો વચ્ચે દ્વિપક્ષીય સહકાર વધારશે. બંને દેશો વચ્ચે જેડીઆઇ હેઠળ વૈકલ્પિક ચિકિત્સાના ક્ષેત્રમાં સંયુક્ત સંશોધન, તાલીમ અને વૈજ્ઞાનિક ક્ષમતાના નિર્માણની શરૂઆત આયુષ ક્ષેત્રમાં રોજગારીની તકો વધારવામાં પ્રદાન કરશે. તેમાં વધારાની કોઈ નાણાકીય અસરો સંકળાયેલી નથી. સંશોધન, તાલીમ, કોન્ફરન્સ/બેઠકો હાથ ધરવા જરૂરી નાણાકીય સંસાધનોને આયુષ મંત્રાલયને હાલ ફાળવવામાં આવેલા બજેટ અને વર્તમાન યોજનાઓમાંથી પૂર્ણ કરવામાં આવશે. પૃષ્ઠભૂમિ: ભારત પરંપરાગત ચિકિત્સાની સુવિકસિત વ્યવસ્થાઓ ધરાવે છે, જે વૈશ્વિક સ્તરે સ્વાસ્થ્ય ક્ષેત્રમાં પ્રચૂર સંભવિતતા ધરાવે છે. જર્મનીએ ચિકિત્સાની પરંપરાગત પદ્ધતિઓમાં નોંધપાત્ર રસ લીધો છે. ભારતીય ચિકિત્સા પદ્ધતિઓને વૈશ્વિક સ્તરે આગળ વધારવાની કામગીરીના ભાગરૂપે આયુષ મંત્રાલયે ચીન, મલેશિયા, ત્રિનિદાદ અને ટોબેગો, હંગેરી, બાંગ્લાદેશ, નેપાળ, મોરેશિયસ, મોંગોલિયા અને મ્યાન્માર સાથે એમઓયુ (સમજૂતીકરાર) કરવા અસરકારક પગલાં લીધા છે. મંત્રાલયે બર્લિનમાં ભારતીય રાજદૂતની ભલામણ અને સહકાર સાથે જર્મનીમાં આયુર્વેદને પ્રોત્સાહન આપવા માટે ઘણા પગલાં લીધા છે. ઘૂંટણના ઓસ્ટિઓઆર્થરાઇટિસ પર કેન્દ્રીય આયુર્વેદિક વિજ્ઞાનમાં સંશોધન માટેની પરિષદ (સીસીઆરએએસ) અને ચેરિટ યુનિવર્સિટી, બર્લીન વચ્ચે સંયુક્તપણે સંશોધન પ્રોજેક્ટ હાથ ધરવાની પહેલ મુખ્ય છે. પરીક્ષણના પરિણામો પ્રોત્સાહનજનક છે અને નૈદાનિક પરીક્ષણો દર્દીઓમાં નોંધપાત્ર સુધારો દર્શાવે છે. અભ્યાસ સફળતાપૂર્વક સંપન્ન થયો છે અને પ્રકાશન હેઠળ છે. આયુષ મંત્રાલયના રાજ્ય કક્ષાના આદરણીય મંત્રી (સ્વતંત્ર હવાલો) શ્રી શ્રીપાદ યેસ્સો નાયકના નેતૃત્વમાં એક પ્રતિનિધિમંડળે બીજી યુરોપિયન વર્લ્ડ આયુર્વેદ કોંગ્રેસ (ઇડબલ્યુએસી)માં ભાગ લેવા 15થી 19 ઓક્ટોબર, 2016 સુધી જર્મનીની મુલાકાત લીધી હતી અને જર્મનીમાં સત્તામંડળો સાથે આદાનપ્રદાન કર્યું હતું. આ કોંગ્રેસને આયુષ મંત્રાલય દ્વારા સાથસહકાર મળ્યો હતો. મુલાકાત દરમિયાન સંસદીય સ્ટેટ સેક્રેટરી શ્રીમતી ઇન્ગ્રિડ ફિસબેચ સાથે આયુષના રાજ્ય કક્ષાના આદરણીય મંત્રી (સ્વતંત્ર હવાલો) વચ્ચે દ્વિપક્ષીય બેઠક યોજાઈ હતી, જેમાં બંને પક્ષો આયુષ અને કુદરતી ચિકિત્સાના ક્ષેત્રમાં જેડીઆઈની રૂપરેખા ઘડવાની અને તેના પર વાટાઘાટ કરવાની પ્રક્રિયા શરૂ કરવા સંમત થયા હતા. જેડીઆઇ ભારત અને જર્મની વચ્ચેના સંબંધોને મજબૂત કરશે તથા બંને દેશો વચ્ચે સહકાર વધારશે તેવી અપેક્ષા છે.
પ્રધાનમંત્રીએ રાષ્ટ્રીય ખેલ દિવસ પર ખેલાડીઓને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ રાષ્ટ્રીય રમત દિવસ પર ખેલાડીઓને શુભેચ્છા પાઠવી છે. પ્રધાનમંત્રીએ સુપ્રસિદ્ધ ભારતીય હોકી ખેલાડી મેજર ધ્યાનચંદને તેમની જન્મજયંતી પર શ્રદ્ધાંજલિ પણ આપી છે. એક ટ્વીટમાં, પ્રધાનમંત્રીએ કહ્યું; “રાષ્ટ્રીય રમત દિવસ પર શુભેચ્છાઓ અને મેજર ધ્યાનચંદજીને તેમની જન્મજયંતી પર શ્રદ્ધાંજલિ. તાજેતરના વર્ષો રમતગમત માટે ઉત્તમ રહ્યા છે. આ ટ્રેન્ડ ચાલુ રહે. સમગ્ર ભારતમાં રમતગમત લોકપ્રિયતા મેળવતી રહે.”
પ્રધાનમંત્રીએ ચૈત્ય ભૂમિ પર ડૉ. બાબાસાહેબ આંબેડકરને શ્રદ્ધાંજલિ અર્પિત કરી

પ્રધાનમંત્રી શ્રી નરેન્દ્ર મોદીએ રવિવારે (11 ઓક્ટોબર, 2015) મુંબઈની મુલાકાત લીધી. પોતાની યાત્રા દરમિયાન પ્રધાનમંત્રીએ ભારત રત્ન ડૉ. ભીમરાવ આંબેડકરને ચૈત્ય ભૂમિમાં શ્રદ્ધાંજલિ અર્પિત કરી. પ્રધાનમંત્રી મોદીએ ત્યારબાદ ઈન્દુ મિલ પરિસરમાં ડૉ. ભીમરાવ આંબેડકર સ્મારકની તકતીનું અનાવરણ પણ કર્યું. પ્રધાનમંત્રી શ્રી નરેન્દ્ર મોદીએ મુંબઈના જવાહરલાલ નહેરૂ પોર્ટ ટ્રસ્ટના ચોથા કન્ટેનર ટર્મિનલની આધારશિલા રાખવાના અવસર પર એક તકતીનું અનાવરણ કર્યું. એક જનસભામાં પ્રધાનમંત્રીએ બે મેટ્રો રેલ કોરિડોરની આધારશિલા રાખવાના અવસર પર તકતીનું અનાવરણ પણ કર્યું. આ અવસર પર પોતાના સંબોધનમાં પ્રધાનમંત્રીએ ડૉ. ભીમરાવ આંબેડકરના રાષ્ટ્ર પ્રત્યેના યોગદાનનું સ્મરણ કર્યું. પ્રધાનમંત્રીએ કહ્યું કે ઇન્દુ મિલ પરિસરમાં એક વિશ્વ સ્તરીય સ્મારક બનાવાશે અને આ સ્મારકમાં મહારાષ્ટ્રના બધા ગામોની જન ભાગીદારી હોવી જોઈએ. તેમણે ભીમરાવ આંબેડકરના યોગદાન પ્રત્યે જાગરૂકતા વધારવા માટે દરેક વર્ષ 26 નવેમ્બરે સંવિધાન દિવસના રૂપમાં ઉજવવાની જાહેરાત પણ કરી. પ્રધાનમંત્રીએ આરક્ષણ નીતિની કોઈપણ સમીક્ષા સાથે સંબંધિત બધી અફવાઓની કડક શબ્દોમાં નિંદા કરતા કહ્યું કે, ડૉ. આંબેડકર દ્વારા અપાયેલ લાભ કોઈ ઝૂંટવી શકતું નથી. પ્રધાનમંત્રીના આધારભૂત માળખાના વિકાસ કાર્યક્રમોમાં ઝડપ અને ગ્રામીણ ક્ષેત્રોમાં જળ સંચય કાર્યો માટે મહારાષ્ટ્ર મુખ્યમંત્રી શ્રી દેવેન્દ્ર ફણનવીસની સરાહના કરી. પ્રધાનમંત્રી શ્રી મોદીએ કેન્દ્રીય મંત્રી શ્રી સુરેશ પ્રભુ અને નિતિન ગડકરી દ્વારા કરાઈ રહેલા કાર્યોની સરાહના પણ કરી. તેમણે દેશના આર્થિક વિકાસ અને મેક ઈન ઈન્ડિયા કાર્યક્રમની સફળતા માટે બંદરગાહોના વિકાસના મહત્વ પર જોર આપ્યું. આ પહેલા પ્રધાનમંત્રીએ લોકનાયક જયપ્રકાશ નારાયણના જન્મ દિવસના અવસર પર પૂર્વ પ્રધાનમંત્રી શ્રી અટલ બિહારી વાજપાયી અને પૂર્વ કેન્દ્રીય મંત્રી શ્રી જોર્જ ફર્નાન્ડિસ સાથે શિષ્ટાચાર મુલાકાત કરી.
પ્રધાનમંત્રી 16 ડિસેમ્બરે રાષ્ટ્રીય યુદ્ધ સ્મારક ખાતે સ્વર્ણિમ વિજય મશાલના અંજલિ અને સ્વાગત સમારોહમાં ભાગ લેશે

સ્વર્ણિમ વિજય વર્ષ ઉજવણીના ભાગરૂપે ગયા વર્ષે પ્રધાનમંત્રી દ્વારા ચાર જ્વાળાઓ પ્રગટાવવામાં આવી હતી, જેણે સમગ્ર દેશની લંબાઈ અને પહોળાઈને પાર કરી હતી. આ જ્વાળાઓને પ્રધાનમંત્રી દ્વારા નેશનલ વોર મેમોરિયલ ખાતે શાશ્વત જ્યોત સાથે મર્જ કરવામાં આવશે પ્રધાનમંત્રી શ્રી નરેન્દ્ર મોદી 16 ડિસેમ્બર, 2021ના રોજ સવારે 10:30 વાગ્યે રાષ્ટ્રીય યુદ્ધ સ્મારક ખાતે સ્વર્ણિમ વિજય મશાલના અંજલિ અને સ્વાગત સમારોહમાં ભાગ લેશે. 1971ના યુદ્ધમાં ભારતની જીત અને બાંગ્લાદેશની રચનાના 50 વર્ષની ઉજવણીના ભાગરૂપે સ્વર્ણિમ વિજય વર્ષ ઉજવણીના ભાગરૂપે, ગયા વર્ષે 16 ડિસેમ્બરે, પ્રધાનમંત્રીએ રાષ્ટ્રીય યુદ્ધ સ્મારક ખાતે શાશ્વત જ્યોતથી સ્વર્ણિમ વિજય મશાલ પ્રગટાવી હતી. તેમણે ચાર જ્વાળાઓ પણ પ્રગટાવી જે જુદી જુદી દિશામાં આગળ વધવાની હતી. ત્યારથી, આ ચાર જ્વાળાઓ સમગ્ર દેશના લંબાઇ અને પહોળાઈમાં પસાર થઈ છે, જેમાં સિયાચીન, કન્યાકુમારી, આંદામાન અને નિકોબાર ટાપુઓ, લોંગેવાલા, કચ્છનું રણ, અગરતલા વગેરેનો સમાવેશ થાય છે. આ જ્વાળાઓ મુખ્ય યુદ્ધ વિસ્તારોમાં અને વીરતા પુરસ્કાર વિજેતાઓ અને 1971ના યુદ્ધના અનુભવીઓના ઘરોમાં પણ લઈ જવામાં આવી હતી. 16 ડિસેમ્બર 2021ના રોજ, શ્રદ્ધાંજલિ સમારોહ દરમિયાન, આ ચાર જ્યોતને પ્રધાનમંત્રી દ્વારા રાષ્ટ્રીય યુદ્ધ સ્મારક ખાતે શાશ્વત જ્યોત સાથે વિલીન કરવામાં આવશે.
પ્રધાનમંત્રીએ ઈન્ટેલના સીઈઓ સાથે વાતચીત કરી

પ્રધાનમંત્રી શ્રી નરેન્દ્ર મોદીએ ઈન્ટેલના સીઈઓ શ્રી પેટ ગેલસિંજર સાથે વાતચીત કરી. શ્રી મોદીએ એક ટ્વીટમાં કહ્યું, “
ભારત તથા ભૂટાન વચ્ચે ક્ષમતા નિર્માણ, બેન્ચમાર્કિંગ તથા માળખાગત એન્જિનીયરીંગમાં દ્વીપક્ષીય આદાન - પ્રદાનના ક્ષેત્રમાં ટેકનિકલ સહયોગ પર કરારની માહિતી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે આજે ભારત તથા ભૂટાન વચ્ચે ક્ષમતા નિર્માણ, બેન્ચમાર્કિંગ તથા માળખાગત એન્જિનીયરીંગમાં દ્વીપક્ષીય આદાન – પ્રદાનના ક્ષેત્રમાં ટેકનિકલ સહયોગ પર કરાર માહિતી (એમઓયુ) પર હસ્તાક્ષર કરવા માટે પોતાની મંજૂરી આપી દીધી છે. ભારત તથા ભૂટાનના એકબીજાની સાથે લાંબા સમયથી કૂટનિતિક, આર્થિક તથા સાંસ્કૃતિક સંબંધો રહ્યા છે. ભારત – ભૂટાન મૈત્રી સંધિ પર ફેબ્રુઆરી 2007માં હસ્તાંક્ષર થવાથી પરસ્પર સંબંધ વધારે મજબૂત થયા છે. પ્રધાનમંત્રી શ્રી નરેન્દ્ર મોદીએ જૂન 2014માં ભૂટાનની રાજકિય યાત્રા કરી હતી. આ યાત્રાથી બંને દેશોની વચ્ચે નિયમિત રીતે ઉચ્ચ સ્તરીય આદાન – પ્રદાનની પરંપરાને વધારે મજબૂત કરવામાં આવી છે. ભારતના પ્રધાનમંત્રીની યાત્રા દરમિયાન બંને પક્ષ રાષ્ટ્રીય હિત સંબંધિત ક્ષેત્રોમાં ઘનિષ્ઠ સમન્વય તથા સહયોગ જારી રાખવા પર સહેમત થયા હતા. આ કરાર માહિતી ભારત – ભૂટાન મૈત્રી સંધિના અનુચ્છેદ 2,7 તથા 8ને આગળ વધારવાના ક્રમમાં છે. આ કરારથી શૈક્ષિક, વૈજ્ઞાનિક તથા ટેકનિકલ અનુસંધાન અને પર્યાવરણ સંરક્ષણમાં મદદ મળશે જે ઓગસ્ટ 2003 માં સ્થાપિત ભારત – ભૂટાન પ્રતિષ્ઠાનમાં નિર્દિષ્ટ ઉદ્દેશ્ય પણ છે. બંને દેશોની વચ્ચે પહેલેથી જ જળ – વિદ્યુત સહયોગ ચાલી રહ્યો છે, જે આપસી સહયોગનો અનુકરણીય નમૂનો છે. આ કરારના માધ્યમથી કેન્દ્રીય લોક નિર્માણ વિભાગ (સીપીડબ્લ્યૂડી) ને પહાડી સડકના નિર્માણમાં અનુભવનો લાભ પ્રાપ્ત થશે, જે જમ્મુ કાશ્મીર, હિમાચલ પ્રદેશ, ઉત્તરાખંડ તથા પૂર્વોત્તર ક્ષેત્રના જુદા જુદા રાજ્યો માટે ખુબ મહત્વનું છે. સીપીડબ્લ્યૂડીને પણ ભૂટાનમાં અમુક સડક નિર્માણ પરીયોજના મળવાની આશા છે.
કેન્દ્રીય મંત્રીમંડળે ગ્રામીણ વિકાસના ક્ષેત્રમાં આફ્રિકન એશિયન ગ્રામીણ વિકાસ સંસ્થા સાથેના સમજૂતીકરાર (એમઓયુ)ને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં યોજાયેલી કેન્દ્રીય મંત્રીમંડળની બેઠકમાં ભારત અને આફ્રિકન એશિયન રુરલ ડેવલપમેન્ટ ઓર્ગેનાઇઝેશન (એએઆરડીઓ – આફ્રિકન એશિયન ગ્રામીણ વિકાસ સંસ્થા) વચ્ચે ગ્રામીણ વિકાસના ક્ષેત્રમાં ક્ષમતા નિર્માણના કાર્યક્રમો માટે સમજૂતીકરાર (એમઓયુ) પર થયેલા હસ્તાક્ષરને મંજૂરી આપવામાં આવી છે. આ એમઓયુ 2015થી 2017 એમ ત્રણ વર્ષ માટે થયા છે, જે અંતર્ગત એએઆરડીઓના સભ્ય દેશો માટે ક્ષમતા નિર્માણના કાર્યક્રમોનું આયોજન ત્રણ વર્ષ દરમિયાન દર વર્ષે ભારતમાં વિવિધ ઇન્સ્ટિટ્યૂશન ઓફ એક્સલન્સમાં કરવામાં આવશે. આ સંસ્થાઓમાં નેશનલ ઇન્સ્ટિટ્યૂટ ઓફ રુરલ ડેવલપમેન્ટ એન્ડ પંચાયતી રાજ (એનઆઇઆરડી એન્ડ પીઆર), ભારતીય કૃષિ સંશોધન પરિષદ (આઇસીએઆર) દ્વારા સંચાલિત સંસ્થાઓ, ઇન્ડિયન ઇન્સ્ટિટ્યૂટ ઓફ મેનેજમેન્ટ (આઇઆઇએમ) વગેરે સામેલ છે. દરેક તાલીમ કાર્યક્રમોનો ગાળો બેથી ત્રણ અઠવાડિયાનો છે. આ યોજના હેઠળ એક વર્ષનો પોસ્ટ ગ્રેજ્યુએટ ડિપ્લોમા ઇન રુરલ ડેવલપમેન્ટ મેનેજમેન્ટ કોર્સ શરૂ કરવામાં આવશે. પૃષ્ઠભૂમિ: નવી દિલ્હીમાં હેડક્વાર્ટર ધરાવતી એએઆરડીઓ સ્વાયત્ત, આંતર-સરકારી સંસ્થા છે, જેની સ્થાપના 1962માં આફ્રિકા અને એશિયાના દેશોમાં ભૂખમરો અને પાણીની સમસ્યાની દૂર કરવા, નિરક્ષરતા નાબૂદી, રોગ અને ગરીબી દૂર કરવા સહકારયુક્ત સંબંધને પ્રોત્સાહન આપવાના ઉદ્દેશ સાથે થઈ હતી. ભારત સંસ્થાનો એક સ્થાપક સભ્ય દેશ છે અને સંસ્થાને ઇન્ડિયન ટેકનિકલ એન્ડ ઇકોનોમિક કોઓપરેશન પ્રોગ્રામ (આઇટીઇસી) હેઠળ માનવ સંસાધન વિકાસ કાર્યક્રમ માટે 70 ફૂલી પેઇડ તાલીમ શિષ્યાવૃત્તિ ઉપરાંત 141,100 અમેરિકન ડોલરના સભ્યપદ ફાળા સાથે સૌથી મોટો પ્રદાનકર્તા દેશ છે. ભારતે દિલ્હીમાં એએઆરડીઓ સચિવાલયને મકાન માટે બિલ્ડિંગ પણ પ્રદાન કરી છે અને બિલ્ડિંગના સારસંભાળ માટે એએઆરડીઓને નોંધપાત્ર આર્થિક સહાય પણ કરે છે. અત્યારે એએઆરડીઓ આફ્રિકા અને એશિયાના 31 દેશો સભ્ય તરીકે ધરાવે છે. વર્ષ 2009થી અત્યાર સુધી દર ત્રણ વર્ષના ગાળા માટે ભારતે એએઆરડીઓને 600,000 ડોલરનું વધારાનું પ્રદાન કરવાનું જાળવી રાખ્યું છે, જેનો ઉદ્દેશ સંસ્થાના સભ્ય દેશના લાભાર્થે ક્ષમતા નિર્માણ કાર્યક્રમોની પહોંચ અને વ્યાપ વધારવાનો છે.
પ્રધાનમંત્રી મોદી અને માલ્દિવ્સનાં રાષ્ટ્રપતિએ સંયુક્તપણે વીડિયો કોન્ફરન્સ મારફતે માલ્દિવ્સમાં વિકાસલક્ષી પરિયોજનાનું ઉદઘાટન કર્યું

પ્રધાનમંત્રી શ્રી નરેન્દ્ર મોદી અને માલ્દિવ્સના રાષ્ટ્રપતિ ઇબ્રાહિમ મોહમ્મદ સોહિલે આજે વીડિયો કોન્ફરન્સ દ્વારા સંયુક્તપણે માલ્દિવ્સમાં કેટલાંક મુખ્ય વિકાસલક્ષી પ્રોજેક્ટનું ઉદઘાટન કર્યું હતું. આ પ્રોજેક્ટમાં માલ્દિવ્સને ભેટમાં આપેલી મેડ ઇન ઇન્ડિયા કોસ્ટ ગાર્ડ શિપ કામિયાબ, રુપે કાર્ડનું લોચિંગ, એલઇડી લાઇટનો ઉપયોગ કરીને માલેમાં પ્રકાશ પાથરવો, અતિ અસરકારક સામુદાયિક વિકાસ પ્રોજેક્ટ્સ, ફિશ પ્રોસેસિંગ પ્લાન્ટનું લોંચિંગ સામેલ હતા. રાષ્ટ્રપતિ સોલિહને એમના રાષ્ટ્રપતિ તરીકેનાં કાર્યકાળનાં પ્રથમ વર્ષ પૂર્ણ થવા પર અભિનંદન આપતા પ્રધાનમંત્રીએ કહ્યું હતું કે, આ ભારત – માલ્દિવ્સનાં દ્વિપક્ષીય સંબંધો માટે મહત્વપૂર્ણ વર્ષ હતું. પ્રધાનમંત્રીએ કહ્યું હતું કે, ભારતની સૌથી વધુ મહત્ત્વ પડોશી દેશોને આપવાની નીતિ અને માલ્દિવ્સની ઇન્ડિયા ફર્સ્ટ પોલિસી (ભારતને મહત્વ આપવાની નીતિ) તમામ ક્ષેત્રોમાં દ્વિપક્ષીય સાથસહકારને વધારે મજબૂત બનાવે છે. પ્રધાનમંત્રીએ ફાસ્ટ ઇન્ટરસેપ્ટર ક્રાફ્ટ કોસ્ટ ગાર્ડ શિપ કામિયાબ વિશે જણાવ્યું હતું કે, એનાથી માલ્દિવ્સની દરિયાઈ સુરક્ષા વધારવામાં અને દરિયાઈ ક્ષેત્રો સાથે સંબંધિત અર્થતંત્ર અને પ્રવાસન ક્ષેત્રને પ્રોત્સાહન આપવામાં મદદ મળશે. પ્રધાનમંત્રીએ ટાપુઓ પર વસતાં સમુદાયોની આજીવિકાને ટેકો આપવા અતિ અસરકારક સામુદાયિક વિકાસલક્ષી પ્રોજેક્ટ દ્વારા દ્વિપક્ષીય સંબંધો ગાઢ બનાવવા પર ખુશી પણ વ્યક્ત કરી હતી. પ્રધાનમંત્રીએ ઉલ્લેખ કર્યો હતો કે, બંને દેશોના લોકો વચ્ચે પરસ્પર સંપર્ક ભારત અને માલદીવ વચ્ચેના ગાઢ સંબંધો માટે મહત્વનું પાસું છે. આ સંદર્ભમાં તેમણે કહ્યું હતું કે, માલ્દિવ્સમાં ભારતનાં પ્રવાસીઓની સંખ્યામાં બે ગણો વધારે થયો છે, દિલ્હી, મુંબઈ અને બેંગાલુરુથી આ અઠવાડિયે 3 સીધી ફ્લાઇટ પણ શરૂ થઈ છે. તેમણે જણાવ્યું હતું કે, રુપે પેમેન્ટ વ્યવસ્થા માલ્દિવ્સમાં ભારતીયોનાં પ્રવાસને વધારે સરળ બનાવશે. પ્રધાનમંત્રીએ જણાવ્યું હતું કે, જ્યારે સરકાર હુલહુલમાલેમાં કેન્સર હોસ્પિટલ અને ક્રિકેટ સ્ટેડિયમનું નિર્માણ કરી રહી છે, ત્યારે 34 ટાપુઓ પર ટૂંક સમયમાં પાણી અને સ્વચ્છતાનાં પ્રોજેક્ટ પર કામ કરશે. પ્રધાનમંત્રીએ લોકશાહી અને વિકાસ પ્રક્રિયાને વધારે મજબૂત બનાવવા માટે માલ્દિવ્સ સાથે સતત જોડાણની પ્રતિબદ્ધતા પર પણ ભાર મૂક્યો હતો. પ્રધાનમંત્રીએ જણાવ્યું હતું કે, બંને દેશો હિંદ મહાસાગર વિસ્તારમાં શાંતિ અને સુરક્ષા માટે સાથસહકાર વધારશે.
ભારત સરકાર અને યુરોપિયન યુનિયન વચ્ચે સાયન્ટિફિક અને ટેકનોલોજિકલ કોઓપરેશન માટેના સમજૂતી કરાર રીન્યુ કરાયા

પ્રધાનમંત્રી શ્રી નરેન્દ્ર મોદીના અધ્યક્ષસ્થાને કેન્દ્રિય મંત્રીમંડળને યુરોપિયન યુનિયન સાથે સામાજિક અને આર્થિક વિકાસને વેગ આપવા સંશોધન અને નવિનીકરણ માટેની પરસ્પર પ્રતિબદ્ધતા માટેના સાયન્ટિફિક અને ટેકનોલોજિકલ કોઓપરેશન માટેના સમજૂતી કરાર 17મી મે, 2015ના રોજની અસરથી વર્ષ 2020 સુધીના વધુ પાંચ વર્ષના ગાળા માટે રીન્યુ કરાયા હોવાની જાણ કરવામાં આવી. કરારનો હેતુ યુરોપિયન યુનિયનના સભ્ય દેશો અને ભારત વચ્ચે ફંડ સહિતનાં સાધનોનાં સંયુક્ત રોકાણો, સમાનતા અને આદાન-પ્રદાનના આધારે સમાન રસ હોય તેવાં વિજ્ઞાન અને ટેકનોલોજીનાં ક્ષેત્રોમાં સંશોધન અને વિકાસની પ્રવૃત્તિઓમાં સહકાર વધુ મજબૂત બનાવવાનો છે. સહકારની પ્રવૃત્તિઓમાં સંયુક્ત સંશોધન અને વિકાસના પ્રોજેક્ટો, વૈજ્ઞાનિકો અને નિષ્ણાતોના આદાન-પ્રદાન, અદ્યતન સંશોધન સવલતો વહેંચવી, સંયુક્ત સેમિનારો, સિમ્પોઝિયા અને વર્કશોપ્સ યોજવા, વિજ્ઞાન, ટેકનોલોજી અને નવિનીકરણને લગતી નીતિ, કાર્યક્રમ તેમજ સંશોધન અને વિકાસના પ્રોજેક્ટોને લગતી સંબંધિત માહિતીનું આદાન-પ્રદાન કરવાનો સમાવેશ થાય છે. ભારત સરકારના વિજ્ઞાન અને તકનિકી વિભાગ તેમજ યુરોપિયન કમિશનના ડાયરેક્ટોરેટ જનરલ રિસર્ચ એન્ડ ઈનોવેશન દ્વારા સંયુક્તપણે પ્રવૃત્તિઓ હાથ ધરવામાં આવે છે અને તેઓ વિજ્ઞાન અને તકનિકી અંગેની જોઈન્ટ સ્ટિયરિંગ કમિટીની નિયમિત બેઠક દ્વારા કરારના અમલીકરણ પર દેખરેખ રાખે છે. પશ્ચાદભૂમિઃ આ કરાર પર અગાઉ નવેમ્બર, 2011માં હસ્તાક્ષર કરવામાં આવ્યા હતા અને તે મે, 2015 સુધી અમલી હતો. મિશન ઑફ ઈન્ડિયા તેમજ બેલ્જિયમમાં બ્રસેલ્સ ખાતેના યુરોપિયન યુનિયન ઉપરાંત જનરલ સેક્રેટરિયેટ ઑફ ધ કાઉન્સિલ ઑફ ધ યુરોપિયન યુનિયનના ઉચ્ચ અધિકારીઓ વચ્ચે માર્ચ, 2016માં પત્ર વ્યવહાર (નોંધ શાબ્દિક) દ્વારા કરારને રિન્યુ કરવામાં આવ્યો હતો.
પ્રધાનમંત્રીએ પૂર્વ પ્રધાનમંત્રી ડૉ. મનમોહન સિંહને તેમના જન્મદિને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ પૂર્વ પ્રધાનમંત્રી ડૉ. મનમોહન સિંહને તેમના જન્મદિને શુભેચ્છા પાઠવી હતી. પ્રધાનમંત્રીએ કહ્યું કે, “પૂર્વ પ્રધાનમંત્રી ડૉ. મનમોહન સિંહને જન્મદિનની હાર્દિક શુભેચ્છા. તેઓ સારા સ્વાસ્થ્ય સાથે લાબું જીવન વિતાવે એવી શુભકામના.”